Dôvodová správa

Všeobecná časť

Návrh nariadenia vlády Slovenskej republiky o podrobnostiach o prevádzke kúpalísk a podrobnostiach o požiadavkách na kvalitu vody kúpalísk, vody na kúpanie a jej kontrolu ako všeobecne záväzný vykonávací predpis k zákonu o verejnom zdravotníctve nadväzuje na zmeny v organizácii štátnej správy na úseku verejného zdravotníctva, ktoré vstúpili do platnosti v roku 2004 v rámci plnenia programového vyhlásenia a transformačných krokov v rezorte zdravotníctva. 

Základná právna úprava požiadaviek na kvalitu vody na kúpanie je obsiahnutá v zákone Národnej rady Slovenskej republiky č. 272/94 Z.z. o ochrane zdravia ľudí v znení neskorších predpisov a jeho vykonávacej vyhláške – vyhláške Ministerstva zdravotníctva Slovenskej republiky č. 30/2002 Z. z. o požiadavkách na vodu na kúpanie,  kontrolu kvality vody na kúpanie a na kúpaliská v znení neskorších predpisov, ktoré budú zrušené zákonom o verejnom zdravotníctve a o zmene a doplnení niektorých zákonov. Citovanými všeobecne záväznými právnymi predpismi bola transponovaná do nášho právneho poriadku smernica rady 76/160/EHS o kvalite vody na kúpanie.

Návrh nariadenia vlády Slovenskej republiky reaguje na požiadavky, ktoré vyplynuli z uplatňovania vyhlášky ministerstva zdravotníctva Slovenskej republiky č. 30/2002 Z. z. o požiadavkách na vodu na kúpanie, kontrolu kvality vody na kúpanie a na kúpaliská v znení neskorších predpisov v praxi, a na potrebu dostupnosti informácií o kvalite vody na kúpanie pre verejnosť.

Návrh nariadenia vlády Slovenskej republiky o podrobnostiach o prevádzke kúpalísk a o podrobnostiach o požiadavkách na kvalitu vody kúpalísk, vody na kúpanie a jej kontrolu nemá finančný, ekonomický, environmentálny vplyv, vplyv na zamestnanosť a podnikateľské prostredie.

	Navrhovaná právna úprava je v súlade s Ústavou Slovenskej republiky, so zákonom o verejnom zdravotníctva a o zmene a doplnení niektorých zákonov, s právnym poriadkom Slovenskej republiky a s medzinárodnými zmluvami a inými dokumentmi záväznými pre Slovenskú republiku.

Doložka zlučiteľnosti 
návrhu nariadenia vlády Slovenskej republiky s právom Európskych spoločenstiev a právom Európskej únie

1.	Predkladateľ právneho predpisu:	Vláda Slovenskej republiky

  2. Názov návrhu právneho predpisu: Nariadenie vlády Slovenskej republiky o podrobnostiach o prevádzke kúpalísk a o podrobnostiach o požiadavkách na kvalitu vody kúpalísk, vody na kúpanie a jej kontrolu
  
3.	Problematika návrhu právneho predpisu:
	a) upravená v práve Európskych spoločenstiev: 
- je upravená v primárnom práve v  Hlave XIX. Životné prostredie, v Hlave XIII. Verejné zdravie a v Hlave XIV. Ochrana spotrebiteľa
	- je upravená v sekundárnom práve: Smernica Rady 76/160/EEHS o kvalite vody na 	kúpanie.

	b) upravená v práve Európskej únie
	- nie je upravená v primárnom práve
	- nie je upravená v sekundárnom práve  

c) je obsiahnutá v judikatúre Súdneho dvora Európskych spoločenstiev: napr. C-26/04 Komisia proti Španielsku, C-278/01 Komisia proti Španielsku, C-272/01 Komisia proti Portugalsku, C-427/00 Komisia proti Spojenému kráľovstvu, C-268/00 Komisia proti Holandsku, C-307/98 Komisia proti Belgicku, C-198/97 Komisia proti Nemecku; nie je obsiahnutá v judikatúre súdu prvého stupňa Európskych spoločenstiev.

4.	 Záväzky Slovenskej republiky vo vzťahu k Európskym spoločenstvám a Európskej únii: 
a)     Zo Zmluvy o pristúpení Slovenskej republiky k Európskej únii a z Aktu o podmienkach pristúpenia nevyplývajú žiadne záväzky ani prechodné obdobia týkajúce sa predmetu úpravy.
b)     Zo Zmluvy o pristúpení Slovenskej republiky k Európskej únii a z Aktu o podmienkach pristúpenia nevyplývajú žiadne prechodné obdobia týkajúce sa predmetu úpravy.
c)        Termín prebratia  smernice do všeobecne záväzných právnych predpisov bol 1. máj 2004 – deň pristúpenia Slovenskej republiky k Európskej únii.  
d)	Nebolo začaté žiadne konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
e)      Právny predpis v ktorom je doteraz preberaná rámcovo uvedená smernica je Vyhláška Ministerstva zdravotníctva Slovenskej republiky z 26. januára 2004 ktorou sa mení a dopĺňa vyhláška Ministerstva zdravotníctva Slovenskej republiky č. 30/2002 Z. z. o požiadavkách na vodu na kúpanie,  kontrolu kvality vody na kúpanie a na kúpaliská; zákon č. 126/2006 z. z. o verejnom zdravotníctve a o zmene a doplnení niektorých zákonov; zákon č. 245/2003 Z. z. o integrovanej prevencii a kontrole znečisťovania životného prostredia  o zmene a doplnení niektorých zákonov. 
               
5. Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:
- úplný 

6. Gestor a spolupracujúce rezorty: Ministerstvo zdravotníctva Slovenskej republiky v spolupráci s Ministerstvo životného prostredia Slovenskej republiky 

Osobitná časť

K § 1	
Predmet  úpravy sa člení do okruhov, ktoré ustanovuje nariadenie vlády Slovenskej republiky z hľadiska vecnej problematiky.

K § 2
Určuje ukazovatele kvality vody na kúpanie a ich medzné hodnoty.

K § 3 a 4
	Vymedzujú rozsah a početnosť kontroly kvality vody na kúpanie.

K § 5 
Stanovuje požiadavky na vybavenie, priestory a na prevádzku prírodných kúpalísk v súvislosti s nevyhnutnosťou zabezpečenia základných hygienických potrieb z hľadiska predchádzania prenosným ochoreniam.

K § 6 až § 11
	Vymedzujú sa tu požiadavky na vybavenie, priestory, dispozičné riešenie a na prevádzku umelých kúpalísk a bazénov umelých kúpalísk.

K § 12
	Stanovuje vybavenie prírodných kúpalísk a umelých kúpalísk pri poskytovaní prvej pomoci a zabezpečovaní dozoru.

K § 13
           Obsahuje náležitosti prevádzkového poriadku prírodných kúpalísk a umelých kúpalísk.

K § 14
	Upravuje sa prechodné ustanovenie vzťahujúce sa na umelé kúpaliská vybudované pred nadobudnutím účinnosti tohto nariadenia vlády. 

K § 15
           
	Záverečné ustanovenie obsahuje odkaz na nariadením vlády transponovaný akt Európskych spoločenstiev.

K § 16
       Nariadenie vlády Slovenskej republiky nadobudne účinnosť spolu so zákonom o verejnom zdravotníctve.

K prílohe č. 1
Špecifikuje ukazovatele kvality vody na kúpanie a ich medzné hodnoty a rozsah a početnosť kontroly kvality vody na kúpanie.

K prílohe 2
Obsahuje zoznam smerníc, ktoré transponuje toto nariadenie vlády Slovenskej republiky.